## Pravilnik o stručnim ispitima u srednjem školstvu

### NN 16/1994 (4.3.1994.), Pravilnik o stručnim ispitima u srednjem školstvu

# MINISTARSTVO KULTURE I PROSVJETE

Na temelju članka 80. stavak 5. Zakona o srednjem školstvu ("Narodne
novine", br. 19/92, 26/93. i 27/93), ministar kulture i prosvjete
donosi

## PRAVILNIK

### O STRUČNIM ISPITIMA U SREDNJEM ŠKOLSTVU

Članak 1.

Ovim se pravilnikom utvrđuju program, način i uvjeti polaganja stručnih
ispita nastavnika-pripravnika (u daljnjem tekstu: pripravnici) u srednjim
školama i učeničkim domovima (u daljnjem tekstu: škola).

Članak 2.

Na stručnom ispitu utvrđuje se osposobljenost pripravnika za samostalno
izvođenje odgojno-obrazovnog rada glede korištenja znanja, vještina. inovacija.
nove stručne literature iz

- struke u kojoj nastavnik radi,

- metodike i drugih pedagoških disciplina,

- hrvatskog jezika,

- Ustava Republike Hrvatske, i

- propisa iz područja školstva.

Članak 3.

Pripravnički staž obavlja se po programu pripravničkog staža u kojem
se utvrđuju sadržaji i plan praktičnog uvođenja pripravnika u samostalan
odgojno-obrazovni rad i plan priprema za polaganje stručnog ispita. Osnove
za sadržaj programa iz stavka 1. ovoga članka su:

- upoznavanje temeljnih zadaća, sustava i ustrojstva srednjeg školstva
u Republici Hrvatskoj, - upoznavanje propisa na temelju kojih djeluje srednje
školstvo,

- upoznavanje nastavnih planova i programa škole,

- planiranje i pripremanje za nastavu.

- organizacija i izvođenje redovne, dopunske, dodatne i produžne nastave,

- vođenje razredništva,

- organizacija i vođenje slobodnih aktivnosti učenika,

- vođenje pedagoške dokumentacije,

- ocjenjivanje učenika,

- sudjelovanje u radu stručnih tijela i aktiva škola.

- praćenje pedagoških i drugih stručnih časopisa,

- upoznavanje Ustava Republike Hrvatske te ustrojstva i djelovanja tijela
državne vlasti i lokalne samouprave.

Praktično uvođenje pripravnika u samostalan odgojno-obrazovni rad u
školi traje od 10 do 15 mjeseci, zavisno od uspješnosti pripravnika u odgojno-obrazovnom
radu, o čemu odlučuje komisija škole za uvođenje pripravnika u samostalan
odgojno-obrazovni rad.

Ako pripravnik tijekom pripravničkog staža mijenja školu, stažiranje
se nastavlja u drugoj školi, a škola u kojoj je pripravnik ostvario dio
pripravničkog staža dužna je izdati školi u koju pripravnik prelazi izvješće
i evidenciju o ostvarenom dijelu programa pripravničkog staža.

Članak 4.

Predsjednika i članove komisije za praktično uvođenje pripravnika u
samostalni odgojno-obrazovni rad imenuje nastavničko vijeće škole na prijedlog
ravnatelja.

Komisiju iz stavka 1. ovoga članka čine nastavnik-mentor ili nastavnik-savjetnik,
tri nastavnika škole i prosvjetni savjetnik Zavoda za školstvo Ministarstva
kulture i prosvjete (u daljnjem tekstu: Zavod za školstvo).

Ako škola nema nastavnika-mentora ili nastavnika-savjetnika iz struke
koju ima pripravnik, odnosno ne može osigurati mentora ili nastavnika-savjetnika
iz druge škole, nastavničko vijeće škole može imenovati drugog nastavnika
iz te struke za izvršavanje zadaća mentora, ali samo na vrijeme trajanja
pripravničkog staža.

Članak 5.

Mentor kontinuirano, a članovi komisije za praćenje provedbe pripravničkog
staža povremeno, pomažu pripravniku savjetima i uputama na ovladavanju
svim vrstama poslova u školi, na pripremanju i izvedbi nastave, slobodnih
aktivnosti, roditeljskih sastanaka, izvješća o radu, vođenja pedagoške
dokumentacije, odgojnom djelovanju i ponašanju i drugim oblicima i vrstama
rada.

Mentor radi s pripravnikom 1 do 2 sata tjedno do izvršenja plana praktičnog
uvođenja pripravnika u samostalan odgojno-obrazovni rad. Članovi komisije
prate napredovanje pripravnika pojedinačno, a zajedno utvrđuju njegovu
praktičnu osposobljenost za samostalan odgojno-obrazovni rad na osnovi
praćenja i na osnovi skupnog prisustva na slijedećim poslovima pripravnika:
- jedno praktično predavanje u razrednom odjelu, odnosno odgojnoj skupini,
- jedan roditeljski sastanak, - jedan sat slobodnih aktivnosti uečnika,
i - vođenje pedagoške dokumentacije.

Članak 6.

Komisija je dužna najkasnije za 15 mjeseci od početka pripravničkog
staža izraditi izvješće o praktičnoj osposobljenosti pripravnika za samostalan
odgojno-obrazovni rad na obrascu koji utvrđuje Zavod za školstvo.

Izvješće iz stavka 1. ovoga članka potpisuju ravnatelj škole, predsjednik
komisije i mentor. Evidenciju o ostvarivanju programa pripravničkog staža
i utvrđivanju praktične osposobljenosti pripravnika za samostalan odgojno-obrazovni
rad vodi mentor prema uputi Zavoda za školstvo.

Članak 7.

Stručni ispit se polaže pred ispitnom komisijom pri Zavodu za školstvo.
Ispitnu komisiju čine:

- sveučilišni nastavnik metodike iz struke koju ima pripravnik,

- prosvjetni savjetnik iz struke koju ima pripravnik koji polaže ispit,

- prosvjetni savjetnik za hrvatski jezik,

- mentor pripravnika, i

- upravni savjetnik Ministarstva kulture i prosvjete.

Predsjednika i članove ispitne komisije imenuje direktor Zavoda za školstvo.
Ako nije moguće osigurati i imenovati za članove ispitne komisije sveučilišnog
nastavnika metodike i struke koju ima pripravnik ili mentora pripravnika,
direktor Zavoda za školstvo imenuje za članove komisije druge stručnjake
iz Zavoda ili iz drugih ustanova koji mogu izvršiti zadaće u komisiji.
Zavod za školstvo donosi poslovnik za rad ispitnih komisija, utvrđuje broj
potrebnih komisija na osnovi prijava za ispite, mjesto polaganja stručnog
ispita i rokove za polaganje stručnih ispita, s tim da se kandidatima osigura
najmanje dva roka godišnje.

Članak 8.

Sve poslove u svezi s organizacijom, prijavama, evidencijom i izdavanjem
uvjerenja o položenom stručnom ispitu obavlja Zavod za školstvo. Zavod
za školstvo može osnovati posebno radno tijelo i imenovati tajnika za obavljanje
poslova utvrđenih u stavku 1. ovoga članka.

Članak 9.

Pripravnik se prijavljuje za stručni ispit Zavodu za školstvo na tiskanici
prijave koju utvrđuje Zavod za školstvo najkasnije 30 dana prije utvrđenih
rokova za stručne ispite.

Uz prijavu za stručni ispit prilaže se:

- izvješće škole o praktičnom uvođenju pripravnika samostalan u odgojno

-obrazovni rad,

- ovjerena kopija diplome o završenom obrazovanju,

- kopija domovnice.

Članak 10.

Troškove prvog polaganja stručnog ispita snosi Ministarstvo kulture
i prosvjete. Troškove ponovnog polaganja stručnog ispita snosi pripravnik
u iznosu koji utvrdi Ministarstvo kulture i prosvjete.

Članak 11.

Programski dijelovi i postupci na stručnom ispitu su:

1. Pisanje i usmena obrana pripreme za izvedbu jednog nastavnog sata
pri čemu se ocjenjuje metodička strana, jezično znanje i govorna sposobnost.
Priprema se piše dva sata pod nadzorom komisije;

2. Usmeno izvješće pripravnika pred komisijom o tijeku, sadržaju, načinu,
problemima i rezultatima provedenog plana praktičnog uvođenja u samostalan
odgojno-obrazovni rad, pri čemu se ocjenjuju govorne sposobnosti, te sposobnosti
i stupanj korištenja metodičkih znanja;

3. Opća informiranost iz najvažnije i nove literature struke koju pripravnik
predaje:

4. Opća informiranost iz najvažnije i nove literature iz metodike i
drugih pedagoških disciplina;

5. Ustav Republike Hrvatske i

6. Poznavanje propisa iz područja školstva. Upute o glavnim sadržajima
i literaturi za stručne ispite utvrđuje Zavod za svaku školsku godinu do
30. rujna.

Članak 12.

Komisija ocjenjuje znanje i sposobnosti pripravnika potrebne za samostalan
odgojno-obrazovni rad ocjenama "zadovoljava" ili "ne zadovoljava"
te ih unosi u zapisnik stručnog ispita za slijedeće ispitne sadržaje i
predmete:

- znanje i pismenost iz hrvatskog jezika,

- govorne sposobnosti,

- informiranost i znanje iz struke,

- informiranost i znanje iz metodike i drugih pedagoških disciplina,

- znanje Ustava Republike Hrvatske i

- poznavanje školskih propisa.

Na osnovi ocjena svih ispitnih sadržaja i predmeta iz stavka 1. ovoga
članka i izvješća iz članka 6. ovoga pravilnika komisija utvrđuje i unosi
u zapisnik opću ocjenu; i to "položio" ili "nije položio".
Prije utvrđivanja opće ocjene komisija može odrediti pripravniku da u roku
od 15 dana održi jedno praktično predavanje učenicima pred komisijom, u
školi koju će odrediti Zavod za školstvo, ako na temelju pokazanog znanja
na stručnom ispitu i na temelju izvješća o praktičnom uvođenju u samostalan
odgojno-obrazovni rad ako ocijeni da je to potrebno za utvrđivanje opće
ocjene.

Članak 13.

Nastavniku koji je položio stručni ispit izdaje se uvjerenje o položenom
stručnom ispitu koje potpisuje predsjednik komisije i direktor Zavoda za
školstvo.

Obrazac uvjerenja sastavni je dio ovoga pravilnika. Pripravnik koji
ne položi stručni ispit ima pravo pristupiti ispitu u sljedećem ispitnom
roku. Nastavniku koji je položio stručni ispit u skladu s ovim pravilnikom
priznaje se stručni ispit i kod promjene struke u prosvjeti ili vrste i
stupnja škole u zvanjima učitelj, odgajatelj i nastavnik.

Nastavniku koji je položio stručni ispit po propisima za osnovno školstvo
priznaje se stručni ispit i u srednjem školstvu.

Članak 14.

Nastavnici koji su radili u nastavi prije stupanja na snagu ovoga pravilnika
i nemaju obvezu polaganja stručnog ispita mogu, ako žele, pristupiti stručnom
ispitu bez obveze dokazivanja da su uspješno završili program pripravničkoga
staža odnosno praktičnog uvođenja u samostalan odgojno-obrazovni rad.

Članak 15.

Program pripravničkog staža iz članka 3. ovoga pravilnika škola je dužna
utvrditi najkasnije u roku 30 dana od dana zapošljavanja pripravnika.

Članak 16.

Zavod za školstvo donijet će akte i upute, za donošenje kojih je ovlašten
ovim pravilnikom, u roku od 60 dana od dana stupanja na snagu ovoga pravilnika.

Članak 17.

Ovaj pravilnik stupa na snagu osmog dana od dana objave u "Narodnim
novinama".

Klasa: 602-03/93-01-1424

Urbroj : 532-03-3/2-93-01

Zagreb, 17. veljače 1994.

Ministar kulture i prosvjete

**mr. Vesna Girardi - Jurkić, v. r.**

---

# REPUBLIKA HRVATSKA

## MINISTARSTVO KULTURE I PROSVJETE

### Zavod za školstvo

Knjiga evidencije:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Klasa:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Urbroj :\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 13. Pravilnika o stručnim ispitima u srednjem školstvu
("Narodne novine", br. \_\_\_\_\_\_/\_\_\_\_\_\_\_\_\_) izdaje se

## UVJERENJE

### o položenom stručnom ispitu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(ime i prezime)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_rođen-a\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 19\_\_\_\_\_\_\_\_\_\_\_\_\_\_
(djevojačko prezime) (datum)

u\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_općina-grad \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

država \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_državljanin\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

položi\_\_\_\_\_\_ je na temelju članka \_\_\_\_\_\_\_\_\_ Zakona o srednjem školstvu

("Narodne novine", br. \_\_\_\_\_\_\_) stručni ispit\_\_\_\_\_\_\_\_\_\_\_\_\_\_\_\_
199\_\_\_ u\_\_\_\_\_\_\_\_\_\_\_\_\_\_\_\_\_\_\_\_\_ (datum) (mjesto) za zvanje\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

U Zagrebu, \_\_\_\_\_\_\_\_\_\_\_\_\_\_\_199\_\_\_\_\_\_\_

PREDSJEDNIK ISPITNE KOMISIJE

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DIREKTOR ZAVODA ZA ŠKOLSTVO

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pravilnik, NN 16/1994-308